Boer glo deur plaaswerker vermoor in Wes-Kaapŉ 17-jarige seun is in hegtenis geneem nadat hy glo ŉ boer in Merweville in die Wes-Kaap vermoor het. ŉ Polisiewoordvoerder, kapt. Malcolm Pojie, sê volgens ŉ voorlopige ondersoek het Frederick Snyders (35) en sy vrou Maandagaand op hulle stoep gesit toe ŉ plaaswerkers na hulle toe aangestap gekom het. “Hy het glo Snyders se vuurwapen uit die bakkie gehaal en skielik ŉ skoot afgevuur wat Snyders in die kop getref het,” sê Pojie. Snyders is op die toneel dood. Die jeugdige het glo nog skote afgevuur in Snyders se vrou se rigting maar gemis. Hy het die vuurwapen later aan Snyders se vrou gegee voor hy homself aan die polisie oorgegee het. Pojie sê die jeugdige het ten tyde van die voorval op die plaas gewerk. “ Die motief vir die moord is glo ŉ argument tussen Snyders en die jeugdige Maandagmiddag,” sê Pojie. Die jeugdige sal Donderdag in die Leeu Gamka landdroshof verskyn op aanklagte van moord.